
Päätä pidempi 


Eihän Barbara ollut koskaan mikään kaunotar ollut, mutta nyt hän 
näytti todella kamalalta. Kasvot olivat pöhöttyneet lähes 
tunnistamattomiksi, ja hiukset olivat yhtä isoa takkua. Sieraimiin oli 
kiinnitetty läpinäkyvä letku. Käsi, jota Nancy piteli, oli naarmuilla ja 
mustelmilla. Likaiset kynnet olivat lohkeilleet. Mutta sillä ei ollut 
mitään väliä. Tärkeintä oli, että käsi tuntui lämpimältä. 


Nancy silitti Barbaran kättä. "Voi Barb... Lupaan tehdä sinulle 
perusteellisen manikyyrin." 


Barbara ei vastannut. Poliisipäällikkö Hopper ja rouva Byers olivat 
löytäneet Barbaran hädin tuskin elossa eikä hän ollut vieläkään tullut 
tajuihinsa. Mutta väri oli palannut Barbaran kasvoille ja hänen 
sykkeensä oli vakaa. Lääkäri oli pitänyt sitä lupaavana merkkinä. 


"Vanhempasi ovat tulossa", Nancy sanoi laskien Barbaran käden 
hellävaroen peiton päälle. 


Sairaalahuone näytti niin karulta. Nancy huomasi sivupöydällä tyhjän 
vaasin ja päätti tuoda Barbaralle huomenna kukkia. Samassa hän 
huomasi tutun hahmon seisovan käytävälle avautuvan ikkunan 
takana. Jonathan kurkisti sälekaihdinten takaa viittilöiden kysyvästi 
kohti ovea. Nancyn nyökättyä poika astui hiljaa sisään. 


Nancy nousi ja yritti tulkita Jonathanin vakavaa ilmettä. "Miten hän 
voi?" 

Jonathanin kasvot sulivat poikkeukselliseen hymyyn, joka sai hänet 
näyttämään todella suloiselta. "Hän heräsi. Mike ja muut pojat eivät 
malta jättää häntä rauhaan." 

"Sehän..." Nancyn ääni sortui ja hän joutui räpyttelemään silmänsä 
kuiviksi. "Sehän on mahtavaa. Olen onnellinen puolestasi." 

Jonathan vakavoitui uudestaan ja loi varovaisen katseen Barbaraan. 
"Entä...?" 

"Hän on vahva", Nancy sanoi. "Pystyn melkein aistimaan, kuinka 
hänen kehonsa käynnistyy uudelleen." 

Jonathan nyökkäsi vaihtaen painoa jalalta toiselle. 

"Nancy..." hän aloitti mutta näytti sitten epäröivän. "Olit tosi urhea." 


Nyt kun kaikki oli ohi, heidän hirviönmetsästysseikkailunsa tuntui 
oikeastaan aika makealta. Kun Nancy muisti, kuinka he olivat 
yhteistuumin käyneet ostamassa ammuksia, sytytysnestettä ja 
karhunraudat, häntä alkoi naurattaa. 


"Anteeksi", hän sanoi. "Kaikki tämä vain... Sinäkin olit tosi urhea." 
Jonathan pyyhkäisi hiukset silmiltään ja näytti siltä kuin olisi 
halunnut sanoa jotain muutakin. Hän henkäisi syvään. "Minä... Minun 
pitää mennä." 


Ennen kuin Nancy ehti vastata poika oli pujahtanut ulos ovesta. 
Nancy hymähti ja istuutui uudelleen. Barbara varmasti ihmetteli, 
mistä oikein oli kyse. 


"Sinun on pakko herätä, Barb", Nancy sanoi. "Minulla on niin paljon 
kerrottavaa. Taidan olla joutunut osaksi kolmiodraamaa! Steve 
nimittäin käyttäytyi tosi ääliömäisesti, ja Jonathan taas... Hän on 
paljon siistimpi tyyppi kuin uskoinkaan. Mitä luulet, onkohan hän 
vähän ihastunut minuun?" 


Sairaalan laitteisto humisi hiljaa. Vaikka Barbara makasi yhä silmät 
kiinni ja liikkumatta, Nancy kuuli ystävänsä moitteet mielessään. Hän 
huokaisi. "Joo joo. En tietenkään aio leikkiä kenenkään tunteilla. Olit 
nimittäin väärässä Steven suhteen. Hän on ryhdistäytynyt, enkä aio 
jättää häntä." 

Käytävällä — kaikuivat | ohikulkevat askeleet. Puhelin = pirisi 
kaukaisuudessa. 

"Tuo ei ollut reilua", Nancy kivahti ristien käsivartensa puuskaan. "En 
ole antanut Jonathanille turhaa toivoa!" 


Samassa kuului vaimea koputus. Oven avasi Steve, jonka kasvot 
olivat yhä ruhjeilla tappelusta Jonathanin kanssa. Vaikka hän näytti 
kuolemanväsyneeltä, hiukset olivat pöyheät kuin rokkitähdellä. 
Hänellä oli kädessään kimppu värikkäitä kukkia. 


"Tulin pyytämään anteeksi", Steve sanoi heristäen kukkakimppua. 
"Voi Steve", Nancy sanoi ottaessaan kimpun vastaan. Hän oli jo 
antanut kaiken anteeksi, mutta kukat eivät koskaan olleet pahitteeksi. 
Steve osoitti tyhjää vaasia. "Voit laittaa ne tänne." 


Nancy asetteli kukat hämmentyneenä vaasiin. Kukat olivatkin 


Barbaralle. Aikaisemmin Steve oli ollut enemmän huolissaan 
luvattomien kotibileidensä paljastumisesta kuin Barbaran kohtalosta. 
Poika vaikutti kasvaneen päätä pidemmäksi yhdessä yössä! 


"Nancy..." Steve aloitti. "Äh, tämä kuulostaa nyt tosi kuluneelta, 
mutta... Tämä kaikki on opettanut minulle paljon... elämästä." 

Nancy nyökkäsi. "Tiedän." 

"Olen ollut täysi kusipää", Steve puuskahti. "Vetänyt roolia ja tehnyt 
asioita vain siksi, että olen kuvitellut jonkun odottavan minulta sitä. 
Tästä lähtien valitsen itse, mitä teen ja kenen kanssa hengaan." 

Nancy oli niin ylpeä poikaystävästään. Hän yritti halata Steveä, 
mutta tämä astahti askeleen taaksepäin. 

"Arvostan sinua yli kaiken", Steve sanoi kohtaamatta Nancyn katsetta. 
"Tulet aina olemaan ystäväni, mutta... Tästä ei tule mitään." 

"Mutta..." Nancy takelteli. Mitä tämä oli olevinaan? "Juurihan me..." 
Steve pudisti päätään. "Olen pahoillani." 


Nancy tunsi palan kurkussaan. Steve oli jättänyt hänet ja vieläpä 
hänen parhaan ystävänsä nenän edessä. Nancy nyyhkäisi ja syöksyi 
ulos ovesta. Kunpa Steve seuraisi ja kertoisi hänelle, ettei ollut 
tarkoittanut sanojaan. 


Mutta Steve ei seurannut. Ohikulkeva sairaanhoitaja loi Nancyyn 
myötätuntoisen katseen — hän oli varmasti tottunut käytävillä 
kyynelehtiviin omaisiin. Nancy puri hampaansa yhteen ja pyyhkäisi 
silmäkulmansa kuiviksi. Mitä Steve oli oikein tarkoittanut? Mitä hän 
todellisuudessa halusi tehdä ja kenen kanssa hän halusi hengata? 


Sälekaihdinten raosta Nancy näki, että Steve oli ottanut hänen 
paikkansa vuoteen vierellä ja tarttunut Barbaran velttoon ja 
runneltuun käteen. Nancy tuhahti. Miksi ihmeessä Steve kantoi äkkiä 
huolta tytöstä, jota ei ollut ennen tuskin huomannutkaan? Nancy näki 
Steven huulten liikkuvan mutta ei kuullut tämän sanoja. Se, mitä 
seuraavaksi tapahtui, sai Nancyn suun loksahtamaan auki. Steve oli 
kohottanut Barbaran käden huulilleen ja suuteli sitä. 


